Leonardo da Vinci visita l’IES Vicent Andrés Estellés de Burjassot
2025-07-24

L’IES Vicent Andrés Estellés de Burjassot s’ha sumat al 500 aniversari de la mort de Leonardo da Vinci. El centre ha commemorat tan important efemèride des de dues línies d’actuació, d’una banda, amb el desenvolupament del Treball de Final de Cicle de 3r d’ESO i, per l’altre, amb l’estudi de la vida i l’obra de Leonardo des de les perspectives dels diversos departaments en diferents nivells d’ESO i Batxillerat.

Així, el passat 13 de març, els diferents grups de 3r d’ESO van fer l’exposició oral i la defensa dels seus treballs de recerca, realitzats sobre algun dels aspectes de la vida de Da Vinci. Temes com la seua infància, les seues pintures més famoses, els seus invents i les màquines de guerra, els dibuixos d’anatomia…es van succeir davant l’equip educatiu del centre.

Per la vesprada, es va poder gaudir de l’exposició que encara es pot contemplar en el centre, fins al 3 d’abril en la jornada de portes obertes del centre, i que mostra l’estudi de la perspectiva des del Departament de Plàstica de l’IES i, en particular, diferents visions de la Gioconda, per part de l’alumnat del Batxillerat Artístic. Així mateix, també es pot veure l’estudi dels pensaments filosòfics des de les àrees de Religió i Valors Ètics i la relació d’algunes obres pictòriques amb el món antic des del Departament de Clàssiques. Finalment, també es contempla la relació de l’artista amb les matemàtiques, el descobriment dels secrets que amaga l’obra de la Mona Lisa com a tractat de pintura, els treballs escrits del TFC de 3r i diferents maquetes representatives de les màquines ideades per Leonardo.

La regidora d’Educació de l’Ajuntament de Burjassot, Olga Camps, no ha volgut perdre’s la mostra i, tal com es pot veure en la imatge que acompanya aquesta informació, va visitar el centre per a poder contemplar-la i departir sobre el gran treball realitzat per tot el centre.

Vinculat també a l’efemèride, el centre va acollir “un Taller de Criptografia que va realitzar l’alumnat del Taller d’aprofundiment de Matemàtiques, a partir de l’escriptura espectacular de Da Vinci i el Criptex i de la representació del restaurant que va muntar Leonardo amb Boticelli, amb l’estudi de les normes d’etiqueta o del doblegat dels tovallons ideat per Da Vinci, entre altres, realitzat per l’alumnat de PR4”, tal com han assenyalat des del centre.

L’exposició va coincidir amb el lliurament de notes “per a poder sorprendre els familiars de l’alumnat amb aquesta iniciativa”, segons les mateixes fonts.